Lift Me

«Lift Me» er en sang skrevet av Frode Jacobsen, mest kjent fra en duett mellom Ane Brun og bandet Madrugadas frontfigur Sivert Høyem, som ble utgitt som singel i 2005.


== Veien mot utgivelse ==
Sangen er en kjærlighetssang som opprinnelig ble innspilt av Madrugada i 2001 og deretter i 2004 (men ikke utgitt). Opprinnelig hadde den form av en countrysang, og bandet kalte sangen ganske enkelt for «The Country Song», før den ble endret til «Lift Me». Sangen ble opprinnelig sunget av Madrugadas vokalist Sivert Høyem alene, altså var det bare «mannen» i sangen som fortalte i teksten. Frode Jacobsen skrev sangen, men som alle andre Madrugada-sanger ble den kreditert som «Music by Madrugada», mens Jacobsen ble kreditert for låtskrivingen.
I 2005 ble «Lift Me» på nytt innspilt som duett mellom Madrugada og Ane Brun og utgitt som singel, som ble en stor hit. Singelen la seg på andreplass på VG-lista samme uken som den kom ut og nådde førsteplassen uken etter, hvor den lå i hele seks uker i 2005 og 2006. Til sammen lå singelen 22 uker på VG-lista. Den ble tatt med på Ane Bruns album Duets og Madrugadas album Live at Tralfamadore, begge utgitt i 2005.
På den kjente versjonen fra 2005, med Madrugada og Ane Brun, ble teksten forandret av Sivert Høyem for å passe bedre til en duett. Førsteverset, som ble sunget av kun Høyem, ble uforandret. Også refrenget ble fremført i den opprinnelige versjonen. Andreverset, som ble sunget av Ane Brun, ble forandret av Høyem. I tillegg ble en stryker-solo lagt til, og etter denne ble det lagt til et nytt kort vers skrevet av Høyem og et ekstra refreng. Sisteverset var derimot likedann på begge versjonene.
Et strykearrangement arrangert av Matias Monsen preger 2005-versjonen. Monsen krevde senere å bli kreditert som låtskriver for «Lift Me», og saksøkte Madrugada for å få dette til. Monsen krevde å bli anerkjent som opphaver, og i tillegg krevde han flere millioner i erstatning for radiospilling av sangen. Monsens advokat Thomas Rieber-Mohn og Madrugadas advokat Pedro Fasting fremforhandlet et forlik rett før saken skulle behandles i tingretten. Forliket innebar at Monsen oppnådde å bli navngitt som en av låtskriverne bak sangen.


== Priser og listeplasseringer ==
Ane Bruns album Duets nådde en andreplass på VG-lista og lå totalt på topp 40 i 26 uker. Madrugadas album Live at Tralfadamore nådde førsteplass og lå på topp 40 i 33 uker.I 2010 ble «Lift Me» kåret til tiårets beste norske sang. Under Spellemannprisen 2005 ble «Lift Me» kåret til «Årets låt», samtidig som Madrugada ble kåret til Årets spellemann (den aller største av prisene). I tillegg vant Madrugada også Spellemann i klassen Rock for sitt album The Deep End. «Lift Me» var også den mest spilte sangen på norsk radio i 2006 og totalt den fjerde mest spilte sangen på norsk radio mellom 2006 og 2010.


== Musikkvideo ==
Det ble laget en musikkvideo til sangen, som ble mye vist på TV i 2006. Den første versjonen av singelen, som ble utgitt på Virgin i november 2005, inneholder først en CD med selve sporet, og deretter en DVD med musikkvideoen av «Lift Me».


== Besetning (2005) ==
Ane Brun – vokal
Madrugada
Sivert Høyem – vokal
Robert Burås – gitar
Frode Jacobsen – bass, omnichord, piano
Erland Dahlen – trommer
Matias Monsen – cello
Ingeborg Støen – trekkspill
Mari Persen – fiolin
Hans Petter Gundersen – steelgitar


== Besetning (2001) ==
Sivert Høyem – vokal
Robert Burås – gitar, steelgitar
Frode Jacobsen – bass
Jon Lauvland Pettersen – trommer


== Referanser ==